Missie Japan » Blog Archive » Nuusflits 10 November 2008
Nuusflits 10 November 2008
Verlede week ry ek êrens en dink oor hoop. Dit was na aanleiding van ‘n gesprek met iemand wat moed verloor het, en nie weet watter kant toe nie. Kort daarna herinner ‘n yskasmagneet my tydig aan Paulus se gebed in Rom. 15:13 – “Mag God, die bron van hoop, julle deur julle geloof met alle vreugde en vrede vervul, sodat julle hoop al hoe sterker kan word deur die krag van die Heilige Gees!” En ek besef weer opnuut: God bly die bron van AL ons hoop. Hoop in God is ons “veilige en onbeweeglike lewensanker” (Hebr. 6:19). Dis die wete dat God Sy Woord gestand doen. Hy vind vreugde daarin om getrou te wees (Jes. 42:21), daarom hoop ons ook i.t.v. Missie Japan “op wat ons nie sien nie, en wag daarop met volharding.” (Rom. 8:24). Dit bly maar ‘n groot uitdaging, maar met al die gebedsondersteuning wat ons kry, is dit moontlik!
Ons kyk ‘n oomblik terug ná 3 maande
Die tyd sedert middel Augustus was ‘n baie intense en tog opwindende hoofstuk in ons lewens. Die laaste deeltjie daarvan was in die Suidoos-Kaap, waar dit ook baie lekker was om heelwat ou bekendes en families tussenin te sien – baie dankie vir almal se gasvryheid! Die bekendstellings-geleenthede by gemeentes en groepe was en is ’n noodsaaklike geleentheid om die roeping en visie van wêreldsending met baie mense te deel. Ons reise van etlike duisende kilometers, oorslaap in vele ander mense se huise en die konstante verandering van elke-dag se roetine, is egter veral vir klein Annlie ’n groot ontwrigting (en daarom ook vir ons). Ons ervaar dat die eise van hierdie kruispad in ons lewens ’n groot invloed het op al ons energievlakke. Die realiteit is dat ons voor 1 Desember moet meewerk om voldoende finansiële (en ander) ondersteuning te werf, sodat Missie Japan se uitvoerende bestuur finale besluite kan neem oor ons uitstuur-tyd na Japan.
Daar is ’n diep dankbaarheid in ons harte en gebede aan God, dat soveel wyd uiteenlopende individue, kleingroepe en gemeentes reeds aangedui het dat hulle wel wil betrokke raak by Missie Japan. Hulle is almal draers van hoop en deel van die span medewerkers in God se groot opdrag tot aan die uithoeke van die wêreld (Jes. 49). Ons is veral bemoedig deur te sien dat, te midde van die wêreldwye finansiële krisis, mense in die geloof steeds bereid is om groot opofferings te maak. Missie Japan het reeds ongeveer 45% van die maandelikse bedrag wat ons nodig sal hê vir ons werk daar, ontvang – in beloftes en bedrae wat reeds per debietorder betaal word. Boonop is daar verskeie gemeentes regoor die land wat nog hierdie maand / vroeg 2009 moet besluit of hulle ons in hierdie saak sal ondersteun.
Ons wil graag almal wat dalk reeds ’n oortuiging het om verder betrokke te raak vriendelik uitnooi om so gou moontlik hulle verbintenisse en inbetalings te maak, en oor te dra aan Missie Japan. Vir meer besonderhede oor finansiële bydraes, lees hieronder.
Vanaf 16-23 November is ons weer in die Kaapstad omgewing. Sondag 16 Nov is ek by die 08h30 en 10h00 eredienste van NGK Durbanville-Bergsig. Van Maandag 17 – Donderdag 20 Nov besoek ek verskeie kleingroepe, getuienis-aksies en individue. Ek is ook in daardie week vir 3 dae betrokke by die Universiteit van Stellenbosch se finale jaar teologie studente se laaste eksaminering en legitimasie. Op Sondag 23 Nov lei ek om 09h00 die erediens by NGK Kuilsrivier De Eike. Kontak my gerus om ‘n afspraak te reël in die oop tye.
Maak ‘n nota om Sondag 7 Des te luister na RSG se “Kollig op die Kerk” êrens tussen 07h30-08h00, vir ‘n kort onderhoud wat ek DV binnekort sal voer oor Missie Japan.
Hieronder is twee dokumente wat jy dalk nog nie kans gehad het om te lees nie. Vir meer oor die baie belangrike brief getiteld, Waarom sendelinge uit Suid-Afrika na Japan?, wat geskryf is deur Prof. Makita (leier van die RCJ in Shikoku), lees heel onder. Jy kan ook my roepingsverhaal hier onder lees, met meer agtergrond oor die pad tot hier.
Laastens, kontak my gerus as jy meer wil hoor oor ‘n geleentheid om onderwys te gee in Yemen vir Christen-kinders uit verskillende lande.
· Dankie sê vir God se sorg en trou i.t.v. die afgelope weke se ondersteuning wat ons ontvang het.
· Vra vir gesondheid en balans vir die tyd wat voorlê in die Wes-Kaap.
· Vra vir wysheid en leiding vir Missie Japan se uitvoerende bestuur wat op 1 Desember amptelike besluite moet neem oor ons vertrek na Japan.
Baie dankie dat ons kan staatmaak op julle gebede!
Net ’n paar dae voor hierdie gesprek, nadat ons by die huis gekom het in daardie derde week van Januarie, kyk ek (niksvermoedend) in die leesrooster watter teks voorgeskryf is vir my om oor te preek die komende Sondag. Tot my groot verbasing is dit toe Jesaja 49:1-7! Dit was ’n groot uitdaging om daaroor te preek (en natuurlik sonder om enige iets te noem wat toe al in my hart gegroei het oor Japan)…
Op 22 April het Missie Japan – ’n amptelike kommissie uit die NG-Kerk familie – met 17 verteenwoordigers uit gemeentes regoor die land buite Bloemfontein bymekaar gekom, om belangrike besluite te neem om die toekoms van die sendingwerk daar. By hierdie vergadering is daar besluit dat indien die fondse gevind kan word, nuwe sendelinge gestuur sal word na Japan, maar dat dit eers amptelik geadverteer moet word. Ek en Carina het aansoek gedoen daarvoor – die advertensie het einde Mei verskyn – en onsself beskikbaar gestel vir die proses. Intussen is ons as die geskikte kandidate verkies, maar daar sal nou eers ‘n tyd (dalk 6 maande of langer, niemand is presies seker nie), moet verloop voordat die skuif na Japan kan gebeur.
November 10th, 2008 in Nuusflitse	| tags: hoop, roeping